Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 387/13/8811	Trebišov, 16.9.2013
EEČ : 2-69-476-2013

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko:  XXXXX
	Ako štatutárny orgán spoločnosti XXXXX, za obdobie od 01.08.2011 do 31.10.2012 neodviedol splatné dávky nemocenského poistenia, starobného poistenia, invalidného poistenia a poistenia v nezamestnanosti, ktoré zrazil zamestnancom zo mzdy vo výške 9,4% z vymeriavacieho základu, čím takto pre XXXXX pobočka XXXXX spôsobil škodu za uvedené obdobie vo výške 456,35 €,

lebo zanikla trestnosť činu

Odôvodnenie:
	Uznesením vyšetrovateľa OR PZ, OKP, OVK XXXXX  sp. zn. ORP-226/OVK-TV-2013 z 02.07.2013 bolo vznesené obvinenie XXXXX za prečin neodvedenia dane a poistného podľa § 277 ods. 1 Tr. zákona, na tom skutkovom základe, ako je to uvedené vo výrokovej časti tohto uznesenia. 

	V procesnom postavení obvineného XXXXX pri svojom výsluchu dňa 26.08.2013 uviedol, že toho istého dňa uhradil XXXXX pobočka XXXXX, dávky nemocenského poistenia, starobného poistenia, invalidného poistenia a poistenia v nezamestnanosti, za obdobie od 01.08.2011 do 31.10.2012 v sume 456,35 €. 

	Svedok poškodený XXXXX, poverený k zastupovaniu XXXXX pobočka XXXXX, vo svojej výpovedi dňa 26.08.2013 uviedol, že obvinený XXXXX, ako konateľ spoločnosti XXXXX vyplatil v hotovosti do pokladne XXXXX pobočka XXXXX sumu 456,35 €, a to ako dlžné dávky nemocenského poistenia, starobného poistenia, invalidného poistenia a poistenia v nezamestnanosti.

	Súčasťou vyšetrovacieho spisu sú aj príjmové doklady, preukazujúce úhradu dlžného poistného obvineným XXXXX, nachádzajúce sa na č. l. 107-108 vyšetrovacieho spisu, podľa ktorých obvinený uhradil dlžné poistné vo výške 456,35 €, v prospech poškodeného XXXXX, pobočka XXXXX. 

 	V rámci vyšetrovania bol okrem iných úkonov vyhotovený aj znalecký posudok znalca z odboru ekonómia a manažment, zo záverov ktorého vyplýva, že v pokladni a na účte spoločnosti XXXXX ku dňu splatnosti dlžného poistného dlžník účtovne evidoval v deň splatnosti dlžného poistného v období 8/2011 až 10/2012 objem finančných prostriedkov, ktorý postačoval na úhradu nezaplateného nemocenského, dôchodkového a poistenia v nezamestnanosti za zamestnancov. 

	Podľa § 215 ods. 1 písm. h Tr. poriadku prokurátor zastaví trestné stíhanie, ak zanikla trestnosť činu. 

	Podľa § 86 ods. 1 písm. e Tr. zák. trestnosť trestného činu zaniká, ak ide o trestný čin neodvedenia dane a poistného podľa § 277 Tr. zák., ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

	Vzhľadom na vyššie uvedené skutočnosti, najmä tú, že obvinený uhradil dlžné poistné poškodenej strane, tak ako to uvádza § 86 ods. 1 písm. e Tr. zák., bolo potrebné rozhodnúť tak, ako je to uvedené vo výroku tohto uznesenia a trestné stíhanie proti obv. XXXXX zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Prokopovič
prokurátor